17 Februarie 2020 06:01
BOERE VERSLAE OOR SKADE (Eikestadnuus, 8 Februarie 1980) Groot lof is hierdie week uitgespreek vir die samewerking wat ondervind is toe ’n verwoestende brand verlede naweek Simonsberg geteister het. Boere in die geteisterde gebied sê dat hulle beswaarlik die brand sou kon keer as dit nie vir die hulp van medeboere uit ander dele van die distrik, die afdelingsraad se Burgerlike Beskermingsdiens en die Departement van Bosbou was nie. Die brand het verlede Vrydagmiddag omstreeks 16h30 in opslagdennebome op die Rhodes -vrugteplase by Pniël begin. Volgens amptenare van die Departement van Bosbou het dit gelyktydig op vyf plekke tussen die dennebome uitgebreek en dui dus alles daarop dat die vure opsetlik aan die brand gesteek is. Ten spyte daarvan dat 80 brandslaners van die bosboustasie op La Motte gou op die toneel was, het die brand vinnig teen die hange van Simonsberg uitgesnel en het dit teen donker reeds die kruin bereik. Dit het daarna na die Stellenbosch-kant van die berg versprei en plase in Banhoek bedreig. Teen Vrydagaand was brandslaners van Stellenbosch en Kluitjieskraal bygestaan deur die Burgerlike Beskermingsdiens ook in die veld. Teen Saterdag het bekende plase soos Kanonkop, Knorhoek, Delheim, Uitkyk en die Wiesenhof-wildreservaat ook in die gevaarlyn gekom. Die brand is Sondagoggend vroeg in bedwang gebring nadat geweldige skade aangerig is.